Illum, l-istituzzjonijiet tal-UE laħqu ftehim politiku, soġġett għall-approvazzjoni formali mill-Parlament Ewropew u mill-Kunsill tal-UE, dwar Iċ-Ċentru u n-Network ta' Kompetenza fil-qasam taċ-Ċibersigurtà, inizjattiva li għandha l-għan li ttejjeb u ssaħħaħ il-kapaċitajiet taċ-ċibersigurtà teknoloġika u industrijali tal-UE u li tgħin biex jinħoloq ambjent online sikur. Iċ-Ċentru ta' Kompetenza fil-qasam taċ-Ċibersigurtà, li se jkun jinsab f'Bucharest, u n-Network ta' Ċentri Nazzjonali ta' Koordinazzjoni għandhom l-għan li jsaħħu l-kapaċitajiet Ewropej taċ-ċibersigurtà, li jipproteġu l-ekonomija u s-soċjetà tagħna mill-attakki ċibernetiċi, li jħaddnu u jippromwovu l-eċċellenza fir-riċerka u jsaħħu l-kompetittività tal-industrija tal-Unjoni f'dan il-qasam. Iċ-Ċentru u n-Network se jiġbru flimkien ir-riżorsi mill-UE, mill-Istati Membri tagħha u mill-industrija biex itejbu u jsaħħu l-kapaċitajiet teknoloġiċi u industrijali taċ-ċibersigurtà, u b'hekk itejbu l-awtonomija strateġika miftuħa tal-UE. Billi jimmaniġġja l-fondi taċ-ċibersigurtà taħt il-baġit fit-tul li jmiss tal-UE, iċ-Ċentru se jkun qed iġib il-fondi mill-Programm Ewropa Diġitali u minn Orizzont Ewropa, kif ukoll minn kontribuzzjonijiet mill-Istati Membri. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Jekk irridu li n-nies u n-negozji jisfruttaw bl-aħjar mod is-servizzi diġitali, iridu jafdawhom. Sirna dejjem aktar dipendenti fuq l-infrastrutturi u l-applikazzjonijiet diġitali. U s-sigurtà tagħhom hija fundamentali għas-soċjetà u l-ekonomija Ewropea. Irridu niżguraw li għandna l-elementi kollha f'posthom, inkluż industrija taċ-ċibersigurtà robusta, sabiex noħolqu ambjent online sikur, fejn iċ-ċittadini tal-UE jkunu jistgħu jeżerċitaw id-drittijiet fundamentali u l-libertajiet tagħhom, u fejn in-negozji jkunu jistgħu jirnexxu.” Thierry Breton, il-Kummissarju għas-Suq Intern, żied jgħid: “Tabilħaqq sodisfatt bil-ftehim li ntlaħaq dwar iċ-ċentru ta' kompetenza fil-qasam taċ-ċibersigurtà – pilastru għall-istrateġija dwar iċ-ċibersigurtà li se nippreżentaw il-ġimgħa d-dieħla. Dan il-ftehim se jgħinna nsaħħu il-kapaċitajiet industrijali u teknoloġiċi tagħna fiċ-ċibersigurtà, inkluż permezz ta' proġetti appoġġati b'mod konġunt mill-baġits tal-UE u dawk nazzjonali. U bis-sehem tiegħu għall-pjan direzzjonali teknoloġiku ċibernetiku Ewropew, se jsaħħaħ l-awtonomija strateġika tagħna f'mument meta ċ-ċibersigurtà qatt ma kellna iktar bżonnha.” Iċ-Ċentru u n-Network ta' Kompetenza fil-qasam taċ-Ċibersigurtà se jgħinu lill-Unjoni u lill-Istati Membri jwettqu r-riċerka, l-iżvilupp u jfasslu l-politika industrijali fil-qasam taċ-ċibersigurtà minn perspettiva proattiva, fit-tul u strateġika. Dan l-approċċ għandu jgħin mhux biss biex jinsabu soluzzjonijiet rivoluzzjonarji għall-isfidi fil-qasam taċ-ċibersigurtà li s-setturi privati u pubbliċi qegħdin jiffaċċjaw, iżda wkoll biex jingħata appoġġ għall-implimentazzjoni effettiva ta' dawn is-soluzzjonijiet. Iċ-Ċentru u n-Network flimkien se jsaħħu s-sovranità teknoloġika tagħna permezz ta' proġetti taċ-Ċibersigurtà fuq skala kbira f'oqsma bħall-Intelliġenza dwar it-Theddid Ċibernetiku, il-hardware u s-sistemi operattivi li jkunu ċibersikuri, u ċ-ċertifikazzjoni tas-sigurtà. Se jippermettu wkoll lill-komunitajiet industrijali u tar-riċerka rilevanti kif ukoll lill-awtoritajiet pubbliċi li jkollhom aċċess għall-kapaċitajiet ewlenin, bħal pereżempju l-faċilitajiet ta' ttestjar u ta' esperimentazzjoni, li ta' spiss ma jkunux jistgħu jintlaħqu mill-Istati Membri fuq bażi individwali, minħabba li ma jkollhomx biżżejjed riżorsi finanzjarji u umani. Wara l-ftehim politiku tal-lum, l-Istati Membri ser jikkonfermaw il-ftehim fit-18 ta' Diċembru waqt il-Kumitat tar-Rappreżentanti Permanenti tal-Gvernijiet tal-Istati Membri għall-Unjoni Ewropea (“Coreper”). L-adozzjoni formali mill-Parlament Ewropew u mill-Kunsill mistennija sseħħ f'Jannar 2021. Il-Kummissjoni Ewropea mbagħad tibda twaqqaf iċ-Ċentru ta' Kompetenza fil-qasam taċ-Ċibersigurtà. F'Settembru 2018, il-Kummissjoni addottat proposta għal Regolament tal-Parlament Ewropew u tal-Kunsill li jistabbilixxi ċ-Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà u n-Network ta' Ċentri Nazzjonali ta' Koordinazzjoni. Matul il-leġiżlatura preċedenti, saru żewġ laqgħat ta' trilogu, li madankollu ma kinux konklużivi. Il-mandat għan-negozjati tal-Kunsill aġġornat inkiseb mill-Presidenza tal-Kroazja f'Ġunju 2020. Proposta għal Network u Ċentru Ewropew ta' Kompetenza fil-qasam taċ-Ċibersigurtà Mistoqsijiet Ewlenin dwar il-Proposta għal Network u Ċentru Ewropew ta' Kompetenza fil-qasam taċ-Ċibersigurtà Iċ-Ċentru Ewropew ta' Kompetenza Industrijali, tat-Teknoloġija u tar-Riċerka taċ-Ċibersigurtà Sħubija pubblika-privata dwar iċ-ċibersigurtà Network ta' Kompetenza Ċibernetika Stqarrija għall-istampa (2016) – Il-Kummissjoni tiffirma ftehim mal-industrija dwar iċ-ċibersigurtà u żżid l-isforzi biex tindirizza t-theddid ċibernetiku